Venäjän trollien syytäkö vain? Ei ole, länsimaat ovat ajaneet poliittiseen rappioonsa itse

Vladimir Putinin hallinnon taluttamat venäläiset tv-kanavat ottavat ilon irti läntisen Euroopan vaikeuksista. Erityisen herkullista on kertoa venäläisille Ranskassa puhjenneista levottomuuksista valituin kuvin, joissa koko Pariisi näyttää jo olevan ilmiliekeissä. Ranska, Britannia, Italia: läntisen Euroopan maat ovat sekasorrossa. Todisteeksi käy jopa Helsingissä kuvattu hakaristilippu. Mutta eivät Putinin tv-kanavat vain ilakoi, vaikka lännestä katsoen näyttää siltä. Ne vain napsivat hyödyn tapahtuneesta. Länsimaat ovat ajaneet itsensä ahdinkoon aivan itse. Hullua on syyttää kaikesta Venäjän trolleja, jotka ruokkivat epäsopua. Järkevämpää olisi pohtia finanssikapitalismin seurauksia. Länsimaat vallitsevine oppeineen ovat luoneet tilanteen, jossa siat lopulta kieltäytyvät tulemasta kaukalolle, jos lainaus eräästä toisesta yhteydestä sallitaan. Omistajien hyödyn maksimointi voi olla yritysten piiskaamista tehokkuuteen, mutta unohtuuko yhteiskunta, jossa toimitaan? Tavallinen ihminen ei piittaa pörssikursseista vaan omasta työpaikastaan ja lähiympäristöstään. Jos minusta alkaa näyttää, ettei tarpeistani välitetä, miksi minun pitäisi olla uskollinen kansalainen? Pian paikalle ilmestyy populisti iskulauseineen, jotka tuntuvat puhuvan suoraan minulle. Hän lupaa oikaista vääryydet ja kääntää elämänmenon taas oikeaan suuntaan. Vuosikymmeniä hallinneet poliittiset voimat ovat jo monessa länsimaassa menettäneet itsestään selväksi luullun asemansa. Päättyvänä vuonna on muisteltu puolen vuosisadan takaista, hulluksi nimettyä vuotta 1968, jota leimasi kapinointi vanhaa valtaa vastaan. Katsokaa netistä, mitä tapahtui Euroopassa ja Amerikassa 1968! Liikehdintä levisi Suomeenkin. Vanhan ylioppilastalon valtaus Helsingissä syöpyi erääksi ajankuvaksi. Sodan kokenut ja elpymisen todistanut pääministeri Mauno Koivisto kuvasi liikehdintää ylensyöneen yhteiskunnan ilmavaivoiksi. Vanhojen sukupolvien näkökulmasta se osui nappiin. Opiskelijavetoisessa liikehdinnässä oli tosiaan kyse myös sukupolvikapinasta. Hullu vuosi jäi historiaan, mutta kovin vakaalta ja turvalliselta ajalta se tuntuu nyt puolen vuosisadan takaa katsottuna. Nuoret halusivat 50 vuotta sitten murtaa vanhat rakenteet. Eläkeiässä he havahtuvat siihen, että entistä täytyy puolustaa. Hullu vuosi oli mitätöntä napinaa verrattuna nykyiseen rakenteiden romahteluun ja lännen yhteiskuntien hajoamiseen. Putinin Venäjä kiittää ja näyttää kansalaisilleen tv-kuvin, mihin johtaa länsimainen demokratia kaikkine vapaamielisine arvoineen. Läntisen yhteisön rappio on lahja Venäjän johdolle. Putin voi olla varma, että hän voi häiriöittä toimia omalla pelikentällään. Esimerkiksi ukrainalaisena olisin huolestunut. Lännessä ei ole enää ketään, joka oikeasti ryhtyisi kalliisiin uhrauksiin Ukrainan puolesta. Kirjoittaja on Aamulehden emeritustoimittaja.